**A legnépszerűbb Wagner-dallamokkal és filmekkel is vár a Müpa Wagner-fesztiválja**

**A Müpa négy estén át zajló monumentális produkciója, *A nibelung gyűrűje* operaciklus másfél évtizede csábítja Budapestre Wagner rajongóit a világ minden tájáról. A Budapesti Wagner-napok Hartmut Schörghofer *Ring*-rendezésének korszerűsített változatával kezdődik június 15. és 18. között Fischer Ádám karmester és a Magyar Rádió Szimfonikus Zenekara és Énekkara közreműködésével. Június 19-én és 20-án két legendás produkció, a *Parsifal* és *A nürnbergi mesterdalnokok* felvételeit vetíti a Müpa; június 21-én Wagner operáinak legismertebb részleteiből összeállított zenekari koncerttel zárul a Duna-parti Wagner-fesztivál.**

***A nibelung gyűrűje*** monumentális sorozata a rajnai sellők gyűrűjének elrablását feldolgozó prológusból, ***A* *Rajna kincséből*,** a közkedvelt operaslágerekkel teletűzdelt ***Walkürből,***a félelmet nem ismerő Wagner-hős önismereti utazásáról szóló ***Siegfriedből,***valaminta világ pusztulását és az új kezdet lehetőségét egyaránt magában rejtő fináléból,***Az istenek alkonyából***áll. Wagner mitikus univerzuma az istenek, óriások és törpék mellett a ma emberéről is szól. A zeneszerző időtlen időkbe helyezett történetei mintha fontos figyelmeztetés lenne a világ fenntarthatóságáért aggódó emberiség számára: van-e még időnk arra, hogy visszaadjuk a gyűrűt a Rajna sellőinek?

A Müpa legendás *Ringje* **június 15. és 18.** között négy egymást követő estén látható a Bartók Béla Nemzeti Hangversenyteremben. Az elmúlt évekhez hasonlóan 2023-ban is elsőrangú neveket találunk a közreműködőgárdában: **Aris Argiris, Brassói-Jőrös Andrea, Albert Dohmen, Christian Franz, Gál Erika, Günther Groissböck, Magdalena Anna Hofmann, Horti Lilla, Kálmán Péter, Lukasz Konieczny, Németh Judit, Jürgen Sacher, Simone Schneider, Schöck Atala, Egils Silins, Stuart Skelton, Szemerédy Károly, Stefan Vinke** és **Deniz Uzun** mellett korunk egyik leghíresebb Brünnhildéje, **Iréne Theorin** is fellép a Budapesti Wagner-napokon. A *Ring*-előadásokon a fesztivál művészeti vezetője, **Fischer Ádám** karmester irányítja a **Magyar Rádió Szimfonikus Zenekarát és Énekkarát;** a felvonások kezdetére pedig ezúttal is a zenekar rézfúvós muzsikusai által megszólaltatott fanfár hívja fel a közönség figyelmét.

A Budapesti Wagner-napokon két legendás operaprodukció felvételét is műsorra tűzi a Müpa. A ***Parsifal*** 2017-es, Parditka Magdolna és Szemerédy Alexandra rendezte előadását **június 19-én,** ***A nürnbergi mesterdalnokok*** 2013-as bemutatóját – a Michael Schulz-féle rendezés premierjét – pedig **június 20-án** tekinthetik meg a vetítésekre előzetesen regisztrálók. A regisztráció a filmvetítésekre ingyenes.

A fesztivál **június 21-én** az ***Istenek és hősök – a legnépszerűbb Wagner-dallamok***című „best of” koncerttel zárul. Wagner teljes életművén végigvonulnak olyan zenekari számok – például *A walkürök lovaglása,* a *Tannhäuser* nyitánya, az *Előjáték* és *Izolda szerelmi halála* a *Trisztán és Izoldából –,* amelyek varázsa a sokadik meghallgatáskor is lenyűgöz, és amelyek a hollywoodi filmzene fejlődésére is nagy hatással voltak. A Budapesti Wagner-napok művészeti vezetője, **Fischer Ádám** az ismert részletekből vezényel egy csokorra valót az idén 100 éves **Nemzeti Filharmonikus Zenekar** élén.

A fesztivál koncepcióját megalkotó **Fischer Ádám** művészeti vezető és karmester elgondolása szerint „a Budapesti Wagner-napok legfontosabb célkitűzése olyan előadói stílust kiépíteni, amely megfelel Wagner eredeti elképzeléseinek. Számára a drámai kifejezés, az intenzív szövegejtés volt a legfontosabb; a Sprechgesanggal (énekbeszéd) és a Gesamtkunstwerkkel, a szöveg, a zene és a színpadi cselekmény összművészeti egységével új műfajt teremtett. Arra törekszünk, hogy előadásaink minél inkább megfeleljenek Wagner víziójának.”

A Müpa a látható és hallható élmény mellett kulináris élvezeteket is kínál a vendégeinek a Budapesti Wagner-napok alatt. A Bohém étterem és P’Art kávézó az előadások egyórás szüneteiben vacsorával várja a nézőket, akik első ízben kóstolhatják meg az intézmény és a Szent András Sörfőzde együttműködésében megjelenő kézműves söröket is. Újdonság, hogy az idén debütáló sörök – melyek ízvilágát a *Ring* négy szereplője, Alberich, Brünnhilde, Hagen és Siegmund inspirálta – a Budapesti Wagner-napokat követően is részei maradnak a Müpa italválasztékának, sőt, az intézmény a későbbiekben további *Ring*-karakterekhez kapcsolódó sörfajtákat is tervez bemutatni.

*2023. június 15–21.*

***Budapesti Wagner-napok***

*Művészeti vezető: Fischer Ádám*

[*https://mupa.hu/programok/budapesti-wagner-napok-2023*](https://mupa.hu/programok/budapesti-wagner-napok-2023)

***Wagner-playlistek a Müpa Youtube-csatornáján***

*Richard Wagner zenéje filmekben:* [*https://bit.ly/4234fOc*](https://bit.ly/4234fOc)

*Budapesti Wagner-napok:* [*https://bit.ly/3MOSjLM*](https://bit.ly/3MOSjLM)

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége nagyban hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
**Müpa Kommunikáció**E-mail: [sajto@mupa.hu](mailto:sajto@mupa.hu)